1Nene Pawulo, ndimukami va Kilisito Yesu na Ndimwigendo umuhagule na umukemele na Nguluvi uwimila ukudalika Ulukani Ulunofu lwa Nguluvi. 2Ulukani Ulunofu ulo eavahuvise avanu ukukola avavisi vakwe mu Wandike Uwelu. 3Ulukani Ulunofu ulu lwilonga ulwa Umwana va Nguluvi Umutwa vetu Yesu Kilisito, ye kwa umuvili, e mwegalwa na Daudi, 4Neke kwa Umuhe Umwelu akangiswe kwa uludali ukuva Mwana va Nguluvi kwa ukusilibulwa ukuhuma kuvafwe. 5Ukukola mulumwene, nene ndimupele uwuwuya wukuva mwigendo, sambi ukwimila umwene ndivalongose avanu va ing'i mbesili vafuuwe na ukuva na choga. 6Na yunyenye mwihanga na avanu iwo, mukemelitwe muve vanu vakwe Yesu Kilisito. 7Sweno, ndivandiche nyenye mbemuli yemuli ku Lumi ve Nguluvi avenda, neke avahagule muve mwivanakwe. Uwuwuya na uwikalakunoga wuvelage kwa nyenye ukuhuma kwa Nguluvi udadetu na Umutwa Yesu Kilisito. 8Ukutala kwa mbesili, ngumulumba Nguluvi ukukola kwa Yesu Kilisito ukwimila nyenye mbemuli, pakuva ulufuuwo lwenyu lukave lwipulisa mung'i mbesili. 9Nguluvi yengumusunyalila inumbula yangu mbeyili mu kudalika Ulukani Ulunofu lwa Umwanakwe, ye molelesi vangu ulwa nguviwuka 10mbepali mukwifunya kwangu. Ngumusuka Nguluvi wone awende, amele ikilega ikinofu cha ukusila ukwenyu lino de. 11Pakuva ndidoboka hilo ndivawone nyenye sambi ndivagavile ikipelwa cha Umuhe nu kuvakangasa nyenye. 12Kwekutigila twipela uludali: ulufuuwo ulwenyu lung'angasa nene, na ulufuuwo ulwangu luvakangasa nyenye. 13Vanyalukolo vangu ndidaga mulukagule ulu, ulwa mbepali ndadagige ukusa ndivagendele neke lino peminging'aswa. Ngembwenda ukwanukila uwambule uwunofu mwa nyenye ndawe wendanuche mu avanu va ing'i isingi. 14Ndina mukole gwa ukudalika Ulukani lwa Nguluvi kuvanu mbevali, avanyalutogo na avagayalutogo, kwa vevimbite na vesivimbiti. 15Nambi ndidoboka kangi ukudalika ukwenyu nyenye ye muli ku Lumi Ulukani Ulunofu. 16Singuluwonela inyoni Ulukani Ulunofu, ulwene lwe ludali lwa Nguluvi lwelwakuvapoka mbevali vevifuuwa ukutala Avayudaya neke vase avamyanza. 17Pakuva Ulukani Ulunofu luvika pawelu lula lwe Nguluvi akuvawuyapa avanu vave vagolofu; ulukani ulo lwipigikilaga mu lufuuwo, uluhuma pamuvango mbaka kumudugo. Ndawe lwandikwe, “Umunu umugolofu kwa ulufuuwo anana.” 18Ililakali lya Nguluvi ligubwilwe uluhuma kuchanya ukwimila uwanangifu na uwananzi wa avanu ve kwa ing'asi sawo imbi vibesa inachene yilemwe ukukagulanika. 19Pakuva mbesili isihwana ukukagulanika isa Nguluvi silipelu muvene, pakuva Nguluvi yumwene asilaje. 20Uluhuma Nguluvi peigava ing'i, uludali lwakwe ulwa mbepali na uwunguluvi wakwe nambi sifiwonekagi kwa amiho, fihele fikagulanika hilo. Avanu vahwanite ukufikagula ifyo uwimila ifinu fye agafile Nguluvi. Ino vagaya ng'asi ukwikolela ukukana! 21Nambi we vakulukagula ukuta Nguluvi pwali, nambi ndahihyo neke sivakumupela ululumbo ulumunoje, nave ukumulumba. Ulungi na lulo, amahosa gawo gawuyasi na luluhala lwawo nalo lugaya kinu. 22Vakwivika nda vanyaluhala kumbi vapuva. 23Ino vileka ukumusunyalila Nguluvi uva mbepali neke avene vipitukila ukufisunyalila ifihwananguluvi ifinya lwihwano na umunu umunyakufwa, na finya lwihwano lwa ifikoko na ifidege, na apangi ifikoko ifinyakutambala. 24Na ukwimila lulo, Nguluvi avalesile vafwile mu wudobokesi uwubi wa inumbula sawo na ukwipigila inzanangifu mumivili jawo. 25Vipitula uwanachene wa Nguluvi wuve wudesi; vivanachoga na ukukisunyalila ikigawa, vakumuleka Nguluvi umwene, ye anoje ululumbo lwa mbepali! 26Sweno, Nguluvi avalesile avanu vafwate uwudobokesi uwubi. Na vang'inetu vidulika imipigile igihwana uwugave wa imivili jawo, kwa gila jesigihwana na uwugave wa imivili jawo. 27Lwindahihyo na vagosi nawo, vileka ukwinatila imipigile igihwana na uwugave wa umugosi nu mung'inetu, neke avene vakwidobokela vagosi ng'ani. Vagosi kwa vagosi, vakwipigila ing'ani inyonga nyoni, na ukwimila lulo, vakwiletela vavene ukuhigwa ukuvaje ifipigo fyawo fya uwanangifu. 28Pakuva avanu vabihye ukumukagula Nguluvi, Nguluvi avalesile mumahosa gawo amanangifu, vapige sila sesisihwaniti ukupigwa na avene. 29Uwanangifu uwuvesaga wumemile muvene, uwuposi, uwuhatufu na uwaafu, vamemile uwifu, uwuwulasi, ulwitakilo, uwudesi na igila; uwuheesi, 30uwusongela, avanu avanyakumuvifya Nguluvi, vakomalafu, vanyakidada na vanyakwivahila uwuvina, vatiganu hilo kukupiga imbi na vagaya choga kuvavaha vawo; 31imitima jawo sijajitinuka, sivavikwisa indagano sawo, vagaya wuwuya nave lusungu kuvangi. 32Vakulukagula ulwa ululagilo lwa Nguluvi lwalwitigila, avanu avakwikala ndahihyo luvavaje ukufwa. Ukulutila paulo siukutigila vavipiga vavene swe, pesi ulwa vakuvalumba na vala vevavipigaga iso.
Copyright
Learn More
bem_Latn zho_Hant eng_Latn